यह परिवार एक कस्बे से सुदूरवर्ती गाँव में रहता है। घर के चारों तरफ सुंदर खेत और हरे-भरे पेड़-पौधे हैं। गाँव के सभी परिवार एक घर की तरह रहते हैं। लोगों में एक दूसरे के प्रति अथाह प्रेम और समर्पण की भावना है। सब एक दूसरे की मदद करने के लिए हमेशा तैयार रहते हैं। यदि किसी के घर में कढ़ी बनती है तो वह कम से कम पाँच-छह घर तक अपनी पहुँच बना ही लेती है। गुड़ के लड्डू जब सारे घरों में पहुँचते हैं तो पता लग जाता है कि किसी के घर में बच्चा हुआ है। अक्सर लोग एक–दूसरे के घर में खाना खाते रहते हैं, बिना बुलाए। यह गाँव बहुत बड़ा नहीं है और घर भी कुछ दूरी-दूरी में बने हुए हैं। गाँव के अंदर ही कई टोले हैं। बभनान टोला सबसे बड़ा है।